ഓര്മകളില് നിലയ്ക്കാതെ എച്ച് എം ടി വാച്ചുകള് ഒരു സോഷ്യല് മീഡിയ കുറിപ്പ് Social Media പഴയ തലമുറയ്ക്ക് വളരെ പ്രിയപ്പെട്ടതും ഇന്നത്തെ തലമുറയ്ക്ക് അത്ര പരിചിതമല്ലാത്തതുമായ എച്ച് എം ടി വാച്ചുകളെക്കുറിച്ച് സമൂഹമാധ്യമങ്ങളില് വന്ന ഒരു കുറിപ്പ് ശ്രദ്ധേയമാകുന്നു. എഴുത്തുകാരന്റെ വ്യക്തിപരമായ അഭിപ്രായങ്ങളാണ് കുറിപ്പില് പങ്കുവയ്ക്കുന്നത്. ഫെയ്സ്ബുക്ക് പോസ്റ്റിന്റെ പൂര്ണരൂപം 1961. പ്രധാനമന്ത്രി ജവഹര്ലാല് നെഹ്റു ഇന്ത്യാക്കാര്ക്കായി ഒരു പുതിയൊരു സമ്മാനം അവതരിപ്പിച്ചു: കൈത്തണ്ടയില് ഒരു ഘടികാരം: വാച്ച്. കീകൊടുത്താല് ഓടും. കീകൊടുക്കാന് മറന്നു പോയാല് റേഡിയോ കേട്ടാല്മതി. എന്നാല് കൃത്യസമയം വെച്ച് വീണ്ടുമോടിക്കാം. ഇത്രയും ജനകീയമായ ഒരു വാച്ച് വേറെയുണ്ടായിരുന്നോ എന്ന് സംശയമാണ്. ഡോക്ടര്മാര് പോലും നാഡിമിടിപ്പ് പരിശോധിക്കാന് ഈ വാച്ചായിരുന്നു ഉപയോഗിച്ചിരുന്നത്. കണ്ണില് ഭൂതക്കണ്ണാടിയും പിടിപ്പിച്ച് കുനിഞ്ഞിരുന്നവര് പറഞ്ഞു: എച്ച്എംടി അല്ലേ, കിടക്കും! പക്ഷേ, ഇന്ന് എച്ച്എംടി വാച്ചില്ല. 2016 സെപ്റ്റംബറില് കേന്ദ്ര ഗവണ്മെന്റ് എച്ച്എംടി വഴിയുള്ള വാച്ച് നിര്മ്മാണം നിറുത്തി. കമ്ബനി അടച്ചു പൂട്ടി. ജവഹര്ലാല് നെഹ്റു പുറത്തിറക്കിയത് എച്ച്എംടിജനത എന്ന ബ്രാന്ഡ് ആയിരുന്നു. അതായിരുന്നു ആദ്യത്തെ എച്ച്എംടി വാച്ച്. കോടിക്കണക്കിന് ഇന്ത്യാക്കാര് ജനതയെ ധരിച്ച് ദേശാഭിമാനികളായി. പിന്നെ പൈലറ്റ് വന്നു, ഝലക് വന്നു, സോന വന്നു, ബ്രെയിലി വന്നു. കമ്ബനി ലാഭത്തില് നിന്നും ലാഭത്തിലേക്ക് പറന്നു. ബാംഗ്ളൂര് ബംഗളൂരു ആയിരുന്നു മദര് പ്ളാന്റ്. പിന്നെ, കൊച്ചി, ഹൈദരാബാദ്, പിന്ജാരെ, അജ്മീര്. കമ്ബനി വികസിച്ചു കൊണ്ടിരുന്നു.1971ല് ബംഗളൂരു യൂണിറ്റ് വിപുലപ്പെടുത്തി. മെയിന് സ്പ്രിംഗ്, ഹെയര് സ്പ്രിംഗ് ഇവ നിര്മ്മിക്കാനുള്ള യൂണിറ്റുകള് തുടങ്ങി. ജപ്പാനിലെ പ്രശസ്തമായ സിറ്റിസണ് കമ്ബനിയുമായി സഹകരിച്ചുകൊണ്ട് അനലോഗ് ഓട്ടോമാറ്റിക് വാച്ചുകള് നിര്മ്മിച്ചു കീ കൊടുക്കണ്ട ശരീരത്തിന്റെ അനക്കം മതി, ഓടിക്കോളും. 1983ല് സിറ്റിസണ് കമ്ബനിയുമായി ചേര്ന്ന് ഗാര്ഡന് ക്ളോക്ക് പുറത്തിറക്കി. അതൊരു സെന്റേഷനായി. പിന്നെ ഫ്ളോറല് ക്ളോക്ക്, ടവര് ക്ളോക്ക്, പിന്നെയും വാച്ചില് പരീക്ഷണങ്ങള് തുടര്ന്നു: സെമി സ്കെലറ്റല് പല്ച്ചക്രങ്ങള് പകുതി കാണാനാവുന്ന മോഡല്, ഫുളി സ്കെലറ്റല്.. പക്ഷേ, എന്തോ ഒരു കുഴപ്പം എവിടെയോ തുടങ്ങി. കമ്ബനി നഷ്ടത്തിലായി. 2000 മുതല് അത് രൂക്ഷമായി. ഇരുന്നൂറിലേറെ കോടികളുടെ നഷ്ടം! ലാഭം 11 കോടി. 2014ല് കമ്ബനിയുടെ വാച്ച് യൂണിറ്റുകള് അടച്ചു പൂട്ടാന് കേന്ദ്ര സര്ക്കാര് തീരുമാനിച്ചു. വാച്ച് മാത്രമല്ല, ചെക്കോസ്ളോവാക്യയിലെ മഷിഘോവ് കമ്ബനിയുമായുള്ള കൊളാബൊറേഷനില് ട്രാക്ടറുകള് നിര്മ്മിച്ചിരുന്നു. അതും പൂട്ടി. പ്രിന്റിങ് പ്രസിന്റെ ഭാഗങ്ങള് നിര്മ്മിച്ചിരുന്നു. അതും പൂട്ടി. 2016 സെപ്റ്റംബറില് അവസാനത്തെ പിടി മണ്ണിട്ടു. എന്തിന്? ഒരു കമ്ബനിയെ വളര്ത്താന് ടാറ്റയുടെ ടൈറ്റാന്! 1984ല് തുടങ്ങിയതെങ്കിലും ഒരു പട്ടിപോലും തിരിഞ്ഞു നോക്കാത്ത ടൈറ്റനു വേണ്ടി! പിന്നെ ടൈറ്റാന് കാലമായി. എച്ച്എംടി വാച്ച് പഴയ വാച്ചുനന്നാക്കുന്ന കടകളില് പെട്ടിനിറയ്ക്കാനുള്ള ഇനമായി! ആര്ക്കും വേണ്ടാതായി. ഒരു രാജ്യത്തിന്റെ നയവ്യതിയാനത്തിന്റെ പ്രതീകം പോലെ, ചുള്ളിക്കാടിന്റെ കവിത പോലെ: ഇന്നലെ എന്റെ വാച്ച് നിലച്ചു പോയി.. English Summary : fb post about hmt watches